[{"text_idx": "#000003", "text": "Venemaa tegemistega kursis olles oleme harjunud mo\u0303tlema sealse meediaruumi peale kui Kremli ha\u0308a\u0308letoru vo\u0303imendajana. So\u0303ja kulgedes oleme aga na\u0308inud, kuidas Kremli poolt radikaliseeritud ja u\u0308lesko\u0308etud meediaruum vo\u0303ib rez\u030ciimile hukatuslikuks muutuda \u2013 so\u0303ja o\u0303igustamisega eeldatakse ka so\u0303ja vo\u0303itu. Mis saab aga siis, kui vo\u0303idu suurimaks takistajaks paistab olevat riigi enda president?"}, {"text_idx": "#000004", "text": "21. septembril teatas Putin osalise mobilisatsiooni va\u0308ljakuulutamisest, aga sellega kaasa tuli ka nimekiri valdkondadest, kelle jaoks mobilisatsioonikohustust ei ole \u2013 sinna hulka kuulusid ka kremlimeelse meedia suurimad staarid. Sellega tagati, et so\u0303ja peamised propageerijad ja kaitsjad ei peaks ise sellest osa vo\u0303tma. Nu\u0308u\u0308d aga tundub, et nende va\u0308a\u0308rastunud illusioon ka\u0308imasolevast so\u0303jast on hakanud valitsusele ka\u0308tte maksma."}, {"text_idx": "#000005", "text": "A\u0308rata mind, kui november on la\u0308bi"}, {"text_idx": "#000006", "text": "Novembri alguses teatas Venemaa kaitseministeeriumi ko\u0303neisik, et so\u0303java\u0308ele on antud ka\u0308sk Hersoni piirkonnast taganeda. Venemaa kaitseminister Sergei S\u030coigu ja va\u0308gede juht Sergei Surovikin otsustasid, et \u2018taktikaline\u2019 taganemine on antud olukorras ha\u0308davajalik. Sellega vallandus kriitikalaviin Putini enda toetajate poolt."}, {"text_idx": "#000007", "text": "Kriitika liikus edasi ka televisiooni, mille u\u0308ks va\u0308rvikamaid na\u0308iteid oli Putini u\u0308he suurima toetaja Vladimir Solovjovi o\u0303htune telesaade, kus ta kutsus otsust u\u0308heks ajaloo suurimaks so\u0303jaliseks kaotuseks. Oma hommikuses Vesti FM raadiosaates ra\u0308a\u0308kis Solovjov, kuidas Venemaa on olnud Ukrainas ta\u0308iesti saamatu ning kuidas tema ja teised kodanikud on pidanud oma raha eest so\u0303duritele ha\u0308davajalikku varustust saatma."}, {"text_idx": "#000008", "text": "Sarnast juttu ra\u0308a\u0308kis regulaarselt riigi meedias esinev duumasaadik Sergei Markov, et va\u0308gede taganemine on suurim geopoliitiline kaotus Venemaa jaoks No\u0303ukogude Liidu lagunemisest saadik. Eraldi postituses kirjutas ta ka, et nu\u0308u\u0308d on Venemaa suurriigi staatus ku\u0308sima\u0308rgi all ning Venemaa peaks oma so\u0303jategevust mitmekordselt tugevdama."}, {"text_idx": "#000009", "text": "Kuulus Venemaa so\u0303jakorrespondent Anastasia Kas\u030cevarova va\u0308ljendas aga oma postituses viha teadmatuse u\u0308le, kellele ja mis po\u0303hjusel alla antakse. Ta uskus, et isegi Kremlil ei ole nendele ku\u0308simustele vastuseid. Korrespondent su\u0308u\u0308distas Venemaa va\u0308gede juhte treenimata meeste mobiliseerimises ja su\u0308u\u0308distas neid korduvalt rahvale valetamises."}, {"text_idx": "#000010", "text": "U\u0308ks ma\u0308rkimisva\u0308a\u0308rsematest juhtumitest oli aga u\u0308hisavaldus mitmete kremlimeelsete ajakirjanike poolt (teiste hulgas ka Izvestia korrespondent Aleksandr Sladkov), mille raames nad avalikustasid kirja u\u0308hest mereva\u0308eu\u0308ksusest, mis kritiseeris tugevalt oma juhtide otsuseid ning su\u0308u\u0308distas neid suurtes kaotustes Pavlivka ku\u0308las, kus kaotati nelja pa\u0308evaga u\u0308le 300 inimese. Lisaks publitseeris va\u0308ljaanne Moskovski Komsomolets artikli, kus intervjueeriti so\u0303jatehnika eksperti u\u0308tlemas, et Vene va\u0308ed on vaenlase taktikaid ja tehnikat alahinnanud, misto\u0303ttu kukkus Vene va\u0308gede strateegia ka kokku."}, {"text_idx": "#000011", "text": "Enamasti oldi siiski u\u0308hel meelel, et valitsuse otsust usaldatakse, aga sellegipoolest on neist la\u0308bi kumav kriitika ma\u0308rkimisva\u0308a\u0308rne. 10. novembril raporteeris va\u0308ljaanne Verstka, et meediaga on jagatud nimekirja olulistest isikutest, keda ei tohiks nende so\u0303navo\u0303ttude pa\u0308rast va\u0308ljaannetes tsiteerida. Nende hulka kuulus na\u0308iteks Duuma kaitsekomitee juht Andrei Kartapolov, kes tunnistas va\u0308ljaandele RBC mobiliseeritute suurt kaebuste hulka ning halbu tingimusi."}, {"text_idx": "#000012", "text": "Tegelikkuses ei ole telena\u0308gudel kedagi tsiteerida vaja, et Putini enda retoorikale kahju teha. Selle ko\u0303ige ehedamaks ja ja\u0308rjepidevamaks na\u0308iteks on Russia-1 saatejuht Olga Skabajeva, kes on so\u0303ja algusest saadik teadlikult eemaldunud valitsuse esitatud narratiividest. Lisaks so\u0303jaolukorra tunnistamisele on ta teinud viiteid \u2018III Maailmaso\u0303jale\u2019 ning kritiseerinud mitmel korral Putini kaotusi Ukrainas."}, {"text_idx": "#000013", "text": "Riik, see ei ole Putin"}, {"text_idx": "#000014", "text": "U\u0308hel hetkel hakkab inimene idee taga kahvatuma, sest idee on alati tugevam. Nii tundub praegu olevat Putini ja ideega vo\u0303imsast ja vo\u0303idukast Venemaast. Isegi inimesed, kes on varasemalt karistamatult Putini progressi kritiseerinud, paistavad nu\u0308u\u0308d mo\u0303istvat selle tegevuse ohtlikkust ja vo\u0303imalikke tagaja\u0308rgi."}, {"text_idx": "#000015", "text": "Ts\u030cets\u030ceenia Wagneri grupi asutaja Ramzan Kado\u0303rov on varem mitmel korral va\u0308ljendanud oma pahameelt Vene va\u0308gede pehmuse ja no\u0303rkuse kohta. Viimasel ajal on tema so\u0303navo\u0303tud ja reaktsioonid muutunud aga palju leebemaks. Na\u0308iteks tegi ta viimase va\u0308gede taganemise puhul postituse, kus ta kiitis otsuse igati heaks, u\u0308listades juhtide tarkust ja mo\u0303istes hukka va\u0308ljendi \u2018alla andmine\u2019 kasutamist."}, {"text_idx": "#000016", "text": "Tundub, et mida pikemaks so\u0303da Ukrainas venib, seda ettevaatlikum peab Kreml olema oma kommunikatsioonis. Riigi meediaruumis paistab juba va\u0308lja, et vo\u0303imude jutt vo\u0303idukast Venemaast ka\u0308ib otseselt vastu sellele, mis Ukrainas pa\u0308riselt toimub. Kui ohtlik taoline radikaliseerumine Kremlile ka praktikas on, na\u0308eme kindlasti tulevikus."}]